**Farkas Hilda, Turisztikai mm, 3 év**

2024 júniusában részt vettem egy egyhetes, kombinált Erasmus BIP (Blended Intensive Programme) programon Prešovban, Szlovákiában, amelynek központi témája a *humán azonosítás genetikai és antropológiai módszerei* voltak. A program első napja online zajlott, ahol egy átfogó előadást hallgathattunk meg a DNS-analízis igazságügyi gyakorlatban való alkalmazásáról Alexandra Bôžiková PhD előadásában. Ezt követte egy interaktív globális DNS kvíz, amely játékos formában mélyítette el a hallott ismereteket.

A fizikai mobilitás első napján a résztvevők bemutatkozása után izgalmas előadás következett *bioarcheológiai esetekről* (Stories of the Bones), amely betekintést nyújtott abba, hogyan rekonstruálható múltbeli életek története csontmaradványok elemzésével. Délután megismerkedtünk a Prešovi Egyetem Biológiai Tanszékének kutatásaival és laborjaival, majd egy városnézés során fedeztük fel Prešov történelmi központját.

A következő napon a DNS izolálását és spektrofotometriás elemzését tanulhattuk meg gyakorlati keretek között, majd STR markerek segítségével próbálhattuk ki a *humán azonosítás technikáit*. Ez volt számomra az egyik legérdekesebb és legtanulságosabb nap, hiszen lehetőségem nyílt kipróbálni olyan eszközöket és eljárásokat, melyeket eddig csak elméletben ismertem.

Szerdán egy egész napos kiránduláson vettünk részt Nižná Myšľa régészeti skanzenjébe és a lenyűgöző Spiš várhoz. Ez a program nemcsak kulturálisan volt gazdagító, de alkalmat adott a nemzetközi kapcsolatok mélyítésére is, mivel ezen a napon jobban meg tudtunk ismerkedni a más országokból érkező diákokkal.

Csütörtökön a *törvényszéki antropológia* módszereivel ismerkedtünk meg, vagyis az ujjlenyomatozás technikái, és leolvasása valamint biometrikus azonosítási eljárásokat próbáltunk ki, igazi, emberi csontvázakon.

A zárónapon egy közös Erasmus quiz során játékos formában idéztük fel a hét eseményeit, majd sor került a program hivatalos lezárására és értékelésére.

A program során nemcsak szakmai tudásom bővült a DNS-analízis, molekuláris genetika és forenzikus antropológia területén, hanem lehetőségem nyílt nemzetközi kapcsolatok építésére, kulturális élmények szerzésére, valamint egy interdiszciplináris közegben való tanulásra is. Az Erasmus BIP hét rendkívül inspiráló és motiváló élmény volt számomra.